I blomstrende tilstand kan lobelie med sit lange skaft med hvidlige eller blegblå blomster ikke forveksles med nogen anden art. Men også i vegetativ tilstand er den let kendelig på de rosetstillede, noget fladtrykte, mere eller mindre tilbagekrummede og op til 5 cm lange, friskgrønne blade med to store luftkanaler, der let ses på overskårne blade. Fra rosettens bund udgår spinkle, hvidlige rødder. Højde: 5-15 cm (kun roset), blomsterstængel kan blive op til 1 meter – i visse tilfælde mere.